*Csukás István*

**Megismerem a hangodat**

Kiolvasunk egy kérdezőt, és jól bekötjük a szemét. A többiek körbeállják, pisszegnek, nyerítenek, hahotáznak, zajongnak.

A kérdező elindul valamelyik játékos felé. Hirtelen mindnyájan elhallgatunk. A kérdező megérinti a játékost, és megkérdezi: „Ki vagy?”

A játékos elváltoztatott hangon (mélyen vagy magasan vagy a foga közt) hamis nevet mond, pl.: „Fekete Péter!” (Vagy egy másik játékos nevét!)

A kérdező próbálja kitalálni, hogy kit fogott meg valójában! Ha kitalálta, helyet cserélnek, a játékos lesz a kérdező.

Ha nem találta ki, továbbmegy, újra megérint valakit, s faggatja: „Ki vagy?”

Na most ez a játékos még nevet sem mond, csak brekeg! (Lényeg az, hogy valamilyen hangot adjon ki magából!)

A következő meg, mondjuk, kukorékol, a másik meg röfög, a harmadik nyávog, a negyedik mekeg, az ötödik berreg stb.

A kérdező addig kérdez, fülel, míg ki nem találja valamelyik játékos valódi nevét! Ha már körbement, és mégsem talált ki egyet se, zálogot ad.

Az új játékhoz új kérdezőt olvasunk ki.

Ha már sok zálog összegyűlt, kiváltjuk.